《金华山三洞歌》
明代·胡应麟

薄游金华山，信足支短筇。长啸黄初平，蹴踏金芙蓉。

芙蓉峰头白云起，天风习习两腋举。相传古来洞天三十六，乃是赤松真人之所理。

千岩拔崔嵬，万壑亘迤逦。高欲凌空同，侧若摧鸟鼠。

括苍与台雁，琐细不足拟。帝鸿既长逝，雨师邈难招。

回看昔日讲堂洞，却忆当时刘孝标。九龙蜿蜒读书处，穹岩怪石摩苍霄。

荒坟突兀葬彩笔，至今词客何寥寥。讲堂信郁纡，朝真益弘敞。

天门划然开，石洞豁榛莽。恍然坐我金银台，昆丘玄圃恣来往。

青虬赤鲤尽罗列，三仙七圣时俯仰。幽怀转轶荡，胜槩杳莫穷。

飞梁百尺下窈窕，举足却堕冰壶中。冰壶跨山腹，气势何其雄。

何年虎豹穴，置此蛟龙宫。水帘参差直下五千尺，银河宛转倒泻双白虹。

天孙云锦织璀璨，鲛人珠箔垂玲珑。飞流溅沫日夜不得息，惊涛涌雪六月迷长空。

耸身出冰壶，倚杖息馀峭。举头万松巅，隐隐落斜照。

石羊纷纷望不穷，突见双龙挂寒峤。恍惚初平兄弟骑，蜕骨遗此青天貌。

俯窥曲涧仅容膝，解衣燃烛渡深黑。行行不尽一线明，万乳荧煌喷苍壁。

玉树罗青葱，芝田烂金碧。谁持巨灵斧，凿此灵仙窟。

真人渺何许，瑶草纷可拾。枰间数子势飞动，细看尚记当年弈。

人言此穴穿四明，天窗万叠开蓬瀛。摩挲仰视众仙箓，隐见若有胡生名。

吁嗟我今胡为在下土，青鞋布袜濩落如流萍。乃思昔日玉皇侧，看花醉卧芙蓉城。

木公徘徊向我怒，授简谪余离太清。一落人间五千载，沧溟浩劫会巳盈。

顾瞻灵境但咫尺，奋身欲飞还不能。倚杖还悲歌，壮心浩难遏。

却忆云门期，瓢笠候明发。回望金华山，兹游信奇绝。

馀霞映袍袖，岚翠尚明灭。何当蹑苍虬，长揖众仙列。

提携两赤松，永与尘世别。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。